ai4bharat/Pralekha huggingface dataset:
மீன்வளம், கால்நடை பராமரிப்பு மற்றும் பால்வளத் துறை அமைச்சகம்
தேசிய மீன் விவசாயிகள் தினத்தை தேசிய மீன் வளர்ச்சி வாரியம் காணொலி மூலம் கொண்டாடியது
தேசிய மீன் விவசாயிகள் தினத்தை தேசிய மீன் வளர்ச்சி வாரியம் காணொலி மூலம் கொண்டாடியது. நாடு முழுவதுமுள்ள மீனவர்கள், மீன் விவசாயிகள் மற்றும் தொடர்புடைய பங்குதாரர்களுக்கு ஆதரவு தெரிவிக்கும் விதமாக ஒவ்வொரு வருடமும் தேசிய மீன் விவசாயிகள் தினம் கொண்டாடப்படுகிறது.
மத்திய மீன்வளம், கால்நடை பராமரிப்பு மற்றும் பால்வளம் அமைச்சர் திரு பர்ஷோத்தம் ரூபாலா, மீன்வளம், கால்நடை பராமரிப்பு மற்றும் பால்வளம் இணை அமைச்சர் திரு எல் முருகன், திரு ஜதீந்திர நாத் ஸ்வைன், செயலாளர் , டாக்டர் சி சுவர்ணா, தலைமை நிர்வாகி, தேசிய மீன் வளர்ச்சி வாரியம், டாக்டர் ஜே பாலாஜி, இணை செயலாளர்  மற்றும் திரு சாகர் மெஹ்ரா, இணை செயலாளர்  மற்றும் இந்திய அரசின் மீன்வள துறை மற்றும் தேசிய மீன் வளர்ச்சி வாரியத்தின் இதர அலுவலர்கள் நிகழ்ச்சியில் பங்கேற்றனர்.
நிகழ்ச்சியின் போது உள்நாட்டு மீன் நுகர்வு குறித்த விழிப்புணர்வு பாடல்களை வெளியிட்ட மத்திய மீன்வளம், கால்நடை பராமரிப்பு மற்றும் பால்வளம் அமைச்சர், உள்நாட்டு மீன் நுகர்வு குறித்து நடத்தப்பட்ட வாசக போட்டியின் வெற்றியாளர்களை அறிவித்தார். இதைத் தொடர்ந்து, பிரதமரின் மத்சய சம்பதா திட்டம் மற்றும் தேசிய மீன் வளர்ச்சி வாரியத்தின் திட்டங்களால் பலன் பெற்ற பல்வேறு மாநிலங்களை சேர்ந்த மீன் விவசாயிகள்/தொழில் முனைவோருடனான கலந்துரையாடல் நடைபெற்றது.
நிகழ்ச்சியில் பேசிய மத்திய அமைச்சர், மூன்று பக்கங்களும் பரந்து விரிந்த கடற்பரப்பு உள்ளதால் மீன்வள துறையில் மிகப்பெரிய சாத்தியக்கூறுகளுடன் இந்தியா பலனடைந்துள்ளதாக தெரிவித்தார். இத்துறையின் முக்கியத்துவத்தை புரிந்து கொண்டுள்ள அரசு, பிரதமரின் மத்சய சம்பதா திட்டத்தை தொடங்கியதாக அமைச்சர் கூறினார். இத்திட்டத்தின் கீழ், மீனவர்கள்/மீன் விவசாயிகளுக்கு மீன் விவசாயம், உள்கட்டமைப்பு வசதிகள் உருவாக்கம், விதை மற்றும் உணவு கொள்முதல், மீன்பிடி செயல்பாடுகள் ஆகியவற்றில் நிதி உதவி மற்றும் பயிற்சிகள் அளிக்கப்பட்டு வருவதாக கூறினார்.
நிகழ்ச்சியில் பேசிய மீன்வளம், கால்நடை பராமரிப்பு மற்றும் பால்வளம் இணை அமைச்சர் திரு எல் முருகன், வளர்ந்து வரும் மக்கள் தொகையின் காரணமாக ஊட்டச்சத்து பாதுகாப்புக்கான தேவை ஏற்பட்டுள்ளதாகவும், இதை பூர்த்தி செய்வதற்கான மிகச்சிறந்த ஆதாரமாக மீன்வளம் திகழ்வதாகவும் கூறினார்.
பிரதமரால் அறிவிக்கப்பட்ட பிரதமரின் மத்சய சம்பதா திட்டம் தற்சார்பு இந்தியாவின் கீழ் ஒரு கனவு திட்டம் என்றும் அவர் கூறினார். இத்திட்டம் மீன் உற்பத்தியை கட்டாயம் அதிகரிப்பதோடு, மீனவர்களின் வாழ்க்கையை மாற்றியமைக்கும். மீன் உற்பத்தி மற்றும் உற்பத்தி திறனை பெருக்குவதற்காக பல்வேறு ஆராய்ச்சி நிறுவனங்கள் புதுமையான தொழில்நுட்பங்களை உருவாக்கி வருவதாக அவர் கூறினார்.
சுமார் 500 மீன் விவசாயிகள், கடல்சார் தொழில்முனைவோர் மற்றும் மீனவர்கள், தொழில் நிபுணர்கள், அதிகாரிகள் மற்றும் விஞ்ஞானிகள் நாடு முழுவதிலும் இருந்து இந்த நிகழ்ச்சியில் பங்கேற்றனர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1734463
----
(Visitor Counter : 194
விண்வெளித்துறை
விண்வெளித்துறையில் வரலாற்று முக்கியத்துவம் வாய்ந்த சீர்திருத்தங்கள்.
விண்வெளி செயல்பாடுகளில் தனியார் துறை பங்களிப்புக்கு ஒப்புதல்.
விண்வெளிச் செயல்பாடுகள் அனைத்திலும், தனியார் துறை பங்கேற்பதை ஊக்குவிக்கும் நோக்கத்துடன் விண்வெளித்துறையில் நீண்டகாலப் பயனளிக்கும் சீர்திருத்தங்களுக்கு, பிரதமர் திரு. நரேந்திர மோடி தலைமையிலான மத்திய அமைச்சரவை இன்று ஒப்புதல் அளித்துள்ளது. இந்தியாவை மாற்றியமைத்து சுயசார்பு கொண்ட நாடாகவும், தொழில்நுட்ப ரீதியாக முன்னேற்றம் அடைந்த நாடாகவும் உருவாக்க வேண்டும் என்ற பிரதமரின் தொலைநோக்குத் திட்டத்தின் ஒரு பகுதியாக இந்த முடிவு மேற்கொள்ளப்பட்டுள்ளது.
விண்வெளித் துறையில் மிகவும் முன்னேற்றமடைந்த திறன்கொண்ட சில நாடுகளில் ஒன்றாக இந்தியா உள்ளது. இந்த சீர்திருத்தங்களையடுத்து விண்வெளித் துறைக்கு புதிய ஆற்றலும் எழுச்சியும் கிடைக்கும். விண்வெளித்துறையில் அடுத்தடுத்த கட்டங்களுக்கு பாய்ந்து செல்வதற்கு, நாட்டிற்கு இவை உதவும்.
இவை விண்வெளித்துறையில் விரைவான வளர்ச்சியை ஏற்படுத்தும். அதுமட்டுமல்லாமல் உலக அளவில் விண்வெளிப் பொருளாதாரத்தில், இந்திய தொழில்துறை, மிக முக்கியமான பங்கினை வகிக்க உதவும். தொழில்நுட்பத்துறையில் அதிக அளவிலான வேலைவாய்ப்புகள் பெருகும். உலக அளவில் தொழில்நுட்ப சக்தியின் இருப்பிடமாக இந்தியா உருவாகும்.
முக்கிய நன்மைகள்
தொழில்நுட்ப முன்னேற்றத்திற்கும், தொழில்துறையின் அடிப்படையை விரிவுபடுத்துவதற்கும் விண்வெளித்துறை கிரியா ஊக்கியாக செயல்படும். விண்வெளி உடைமைகள், தரவுகள், வசதிகள் ஆகியவற்றை அணுகுவது மேம்படுத்தப்படும் என்பது உட்பட விண்வெளி உடைமைகள், செயல்பாடுகள் ஆகியவற்றின் சமூக-பொருளாதார பயன்பாட்டை மேம்படுத்த, இந்தச் சீர்திருத்தங்கள் உதவும்.
.
புதிதாக ஏற்படுத்தப்பட்டுள்ள இந்திய தேசிய விண்வெளி மேம்பாடு மற்றும் அங்கீகார மையம்  மூலமாக இந்திய விண்வெளிக் கட்டமைப்புகளைப் பயன்படுத்த தனியார் அமைப்புகளுக்கும் சம அளவில் வாய்ப்புகள் வழங்கப்படும்.
ஊக்கமளிக்கும் கொள்கைகள் மூலமாகவும், நட்பான கட்டுப்பாட்டு சூழல்கள் மூலமாகவும் விண்வெளிச் செயல்பாடுகளில் ஈடுபடும் தனியார் தொழில் துறைகளை கரம் பிடித்து, வளர்ச்சியுறச் செய்து, வழிகாட்டும்.
புதிய விண்வெளி இந்தியா நிறுவனம்  என்ற பொதுத்துறை நிறுவனம் விண்வெளிச் செயல்பாடுகளை மறுசீரமைக்கும். பொருள்கள் வழங்கப்படுவதற்கு ஏற்ப பொருள்களைப் பெறுவது என்ற நிலையிலிருந்து, தேவைக்கு ஏற்ப பொருள்களைப் பெறுவது என்ற முறை கடைப்பிடிக்கப்படும். இதனால் விண்வெளி உடைமைகள் அதிகபட்சமாகப் பயன்படுத்தப்படுவதை உறுதி செய்ய முடியும்.
இந்தச் சீர்திருத்தங்கள் காரணமாக இந்திய விண்வெளி ஆராய்ச்சி அமைப்பு இஸ்ரோ இனி ஆராய்ச்சி வளர்ச்சிப் பணிகள், புதிய தொழில்நுட்பங்கள், புதியனவற்றைக் கண்டறியும் இயக்கங்கள், மனிதர்களைக் கொண்ட விண்வெளிப் பயணத் திட்டம் ஆகியவற்றில் அதிக கவனம் செலுத்த முடியும். கோள்களைக் கண்டறியும் இயக்கங்கள் சிலவற்றில் தனியார் துறையும் பங்கேற்கும் வகையில் “வாய்ப்புகள் அறிவிப்பு” செயல்முறைகள் செயல்படுத்தப்படும்.
(
ரெயில்வே அமைச்சகம்
ரயில்வேயில் டிஜிட்டல் பரிவர்த்தனை அதிகரிப்பு
மத்திய அரசின் கொள்கை முடிவிற்கு ஏற்ப டிஜிட்டல் பரிவர்த்தனையை அதிகரிக்க இந்திய ரயில்வே பல்வேறு முயற்சிகளை மேற்கொண்டுள்ளது.
ரயில்வே இணை அமைச்சர் திரு ராஜன் கோகெய்ன், மாநிலங்களவையில் எழுத்து மூலம் அளித்த பதிலில் இதனைத் தெரிவித்தார்.
ஐ.ஆர்.சி.டி.சி. இணைய தளத்தில் ரயில் பயணச்சீட்டு முன்பதிவு செய்வது உள்ளிட்ட பல்வேறு வழிமுறைகள் மூலம் டிஜிட்டல் பரிவர்த்தனை மேற்கொள்ளப்பட்டு வருகிறது. இணைய வழி வங்கிச் சேவை மூலமும், கடன் அட்டைகளை பயன்படுத்தியும் இந்த பரிவர்த்தனைகள் மேற்கொள்ளப்படுகின்றன. டிஜிட்டல் பரிவர்த்தனைகளை ஊக்குவிப்பதற்காக ஆன்-லைன் பயணச் சீட்டு பதிவு செய்வதற்கு சேவைக் கட்டணம் 23.11.2016 முதல் ரத்து செய்யப்பட்டது. இந்தச் சலுகை 31.08.2018 வரை நீட்டிக்கப்பட்டுள்ளது.
ஐ.ஆர்.சி.டி.சி. இணைய தளம் மூலம் பயணச்சீட்டுகளை முன் பதிவு செய்ய இந்தியாவுக்கு வெளியே பெறப்படும் சர்வதேச கடன் அட்டைகள், மூலம் பரிவர்த்தனை ஏற்றுக்கொள்ளப்படும்.
முன்பதிவு இல்லாத பயணச் சீட்டுகளை விற்பனை செய்வதற்கு தானியங்கி பயணச்சீட்டு வழங்கும் எந்திரங்கள் அறிமுகம் செய்யப்பட்டுள்ளன. ஸ்மார்ட் அட்டைகள் மூலம், இந்தப் பயணச் சீட்டுகளை பெற்றுக்கொள்ளலாம். ஸ்மார்ட் அட்டைகளை ஒவ்வொரு முறை ரீசார்ஜ் செய்யும் போதும் அந்த மதிப்பின் 3 சதவீதம் போனசாக வழங்கப்படும்.
31.08.2018 வரை ஆன்-லைன் மூலம் பயணச்சீட்டு உறுதி செய்யப்பட்டவர்கள் மற்றும் ஆர்.ஏ.சி. பதிவு பெற்றவர்களுக்கு ரூ.10 லட்சம் வரையிலான விபத்து காப்பீடு இலவசமாக அளிக்கப்படுகிறது.
டிஜிட்டல் பரிவர்த்தனை மூலம் பயணச்சீட்டுகள் விற்பனை ஆண்டுதோறும் தொடர்ந்து அதிகரித்து வருகிறது. 2016-17-ம் ஆண்டில் அறுபது சதவீதமாக இருந்த டிஜிட்டல் பரிவர்த்தனை 2017-18-ல் 66 சதவீதமாகவும், 2018-19-ல்  68 சதவீதமாகவும் அதிகரித்துள்ளது.
------
(Visitor Counter : 88
வணிகம் மற்றும் தொழில்துறை அமைச்சகம்
பெய்ஜிங்கில் நடைபெற்ற பிராந்திய அளவிலான விரிவான பொருளாதார ஒத்துழைப்பு அமைப்பின் அமைச்சர்கள் அளவிலான 8-ஆவது கூட்டத்தில் இந்தியா பங்கேற்பு
பெய்ஜிங்கில் 02-03 ஆகஸ்ட் 2019–ல் நடைபெற்ற, பிராந்திய அளவிலான விரிவான பொருளாதார ஒத்துழைப்பு அமைப்பின்  அமைச்சர்கள் அளவிலான 8-ஆவது கூட்டத்தில், இந்தியாவின் சார்பில் மத்திய வர்த்தகத் துறை செயலாளர் டாக்டர் அனூப் வாத்வான் கலந்து கொண்டார். இந்தக் கூட்டத்தில் பேசிய அவர், பிராந்திய அளவிலான விரிவான பொருளாதார ஒத்துழைப்பு அமைப்பின் பேச்சுவார்த்தைகளை ஒழுங்குப்படுத்துவதில் இந்தியா இதுவரை ஆற்றிய பங்களிப்பை சுட்டிக்காட்டினார். பேச்சுவார்த்தைகளின் போது, சமச்சீரான முடிவுகளை மேற்கொள்ள ஏதுவாக, புரிந்துணர்வு, ஏற்றுக்கொள்ளுதல் மற்றும் விட்டுக்கொடுத்தல் போக்கை கையாள வேண்டியதன் அவசியம் குறித்தும் அவர் எடுத்துரைத்தார். சில நட்புநாடுகளுடன் கூட நிலையற்ற வர்த்தகத்திற்கு வழிவகுக்கும் சந்தை அணுகுமுறை உள்ளிட்ட பிரச்சினைகளில் இந்தியாவின் கவலையையும், அவர் இந்தக் கூட்டத்தின் போது முக்கியமாக எடுத்துரைத்துள்ளார்.
இந்தக் கூட்டத்தின் இடையே, சீனா, தாய்லாந்து, தென்கொரியா, நியூசிலாந்து, ஆஸ்திரேலியா, சிங்கப்பூர், இந்தோனேஷியா, ஜப்பான் நாடுகளின் வர்த்தகத் துறை செயலாளர்கள் மற்றும் ஆசியான் நாடுகளின் பொருளாதார அமைச்சர்களையும், வர்த்தகத் துறை செயலாளர் சந்தித்து இருதரப்பு ஒத்துழைப்புகள் குறித்து பேச்சு வார்த்தை நடத்தியுள்ளார்.
சீன வர்த்தகத் துறை துணை அமைச்சர் திரு வாங் சோவென்னுடனான சந்திப்பின்போது, தற்போதைய வர்த்தகத்தில் நிலவும் சமச்சீரற்ற தன்மைக்கு சரியான தீர்வுகாண, RCEP ஒப்பந்தத்தை பின்பற்ற வேண்டியதன் அவசியம் குறித்து அவர் வலியுறுத்தியுள்ளார். இதேபோன்று, பிறநாடுகளின் அமைச்சர்கள் மற்றும் வர்த்தகத் துறை செயலாளர்களுடன் நடத்திய பேச்சு வார்த்தையின் போது, இந்தியப் பொருட்கள் மற்றும் சேவைகளுக்கு சிறப்பான சந்தை அணுகுமுறை வாய்ப்புகளை உருவாக்கித் தருவது உள்ளிட்ட அம்சங்களை டாக்டர் அனூப் வாத்வான் வலியுறுத்தியுள்ளார்.
உள்நாட்டு விமானப் போக்குவரத்து அமைச்சகம்
சேவைகளை எளிதாகவும் பயனாளருக்கு உகந்ததாகவும் உருவாக்க சிவில் விமானப் போக்குவரத்துத் தலைமை இயக்குனரகத்தின் இ-நிர்வாகம் பாடுபடுகிறது
தனது பல்வேறு பங்குதாரர்களுக்கு வெளிப்படைத்தன்மை, பதில்சொல்லும் கடமை மற்றும் எளிதாக வணிகம் செய்வதை நோக்கமாகக் கொண்டு ஒற்றைச் சாளர மின்-ஆளுமைத் தளத்தை சிவில் விமானப் போக்குவரத்துத் தலைமை இயக்குனரகம் கடந்த ஆண்டு அறிமுகம் செய்தது.
விண்ணப்பங்கள் மற்றும் தொடர்புடைய ஆவணங்களைச் சமர்ப்பிக்கவும் ஒப்புதல்கள்/சான்றிதழ்கள்/உரிமங்களைப் பெறுவதற்கும், சிவில் விமானப் போக்குவரத்துத் தலைமை இயக்குனரகத்தால் வழங்கப்பட்ட அனைத்து ஒப்புதல்கள், சான்றிதழ்கள் மற்றும் உரிமங்களை இப்போது அதன் பங்குதாரர்கள் சம்பந்தப்பட்ட இணையப்பக்கங்களில் ஆன்லைன் மூலம் அணுகக்கூடியதாக சிவில் விமானப் போக்குவரத்து இ- நிவாகம் மாற்றியுள்ளது.
இதன் மூலம் சேவைகளை எளிதாகவும் பயனாளருக்கு உகந்ததாகவும் உருவாக்க சிவில் விமானப் போக்குவரத்துத் தலைமை இயக்குனரகத்தின் இ-நிர்வாகம் பாடுபடுகிறது.
சிறப்பு சேவைகள் மற்றும் கட்டுரைகள்
இளநிலை பொறியாளர்  பணிக்கு பணியாளர் தேர்வாணையம் தேர்வு நடத்தவுள்ளது
மத்திய அரசின் தென் மண்டல பணியாளர் தேர்வாணையம் இளநிலை பொறியாளர்  பணிக்கு தேர்வு நடத்தவுள்ளது. தென் மண்டலத்தில் 112656 விண்ணப்பதாரர்கள் தேர்வு எழுத அனுமதிக்கப்பட்டுள்ளனர். இத்தேர்வு தமிழ்நாட்டில் சென்னை, கோயம்புத்தூர், மதுரை, சேலம், திருச்சிராப்பள்ளி, திருநெல்வேலி, வேலூர் ஆகிய இடங்களிலும், ஆந்திர பிரதேசத்தில் குண்டூர், கர்னூல், ராஜமுந்திரி, திருப்பதி, விஜயவாடா, விசாகப்பட்டினம், காக்கிநாடா, நெல்லூர், சிராலா, விஜயநகரம் ஆகிய இடங்களிலும், தெலங்கானாவில் ஐதராபாத், வாரங்கல், கரீம்நகர் ஆகிய இடங்களிலும் என 20 மையங்கள்/நகரங்களில் 36 இடங்களில் நடைபெற உள்ளது.
தென் மண்டலத்தில் இத்தேர்வு 14.11.2022 முதல் 16.11.2022 வரை 3 நாட்கள் நடைபெறும். இந்நாட்களில் காலை 9.00 மணி முதல் 11.00 மணி வரை, பிற்பகல் 1.00 மணி முதல் மாலை 3.00 மணி வரை மாலை 5.00 மணி முதல் 7.00 மணி வரை என 3 ஷிப்டுகளாக தேர்வு நடைபெறும்.
தேர்வு நடைபெறும் தேதிக்கு நான்கு நாட்களுக்கு முன்னதாக இருந்தும், அதன் பிறகு அவர்களது தேர்வு நாள் வரை மட்டும் விண்ணப்பதாரர்கள் பதிவிறக்கம் செய்து கொள்ள தக்க வகையில், பணியாளர் தேர்வாணைய வலைதளத்தில் இருந்து மின்னணு – தேர்வு அனுமதி சீட்டை பதிவிறக்கம் செய்துகொள்ள இயலும். இந்த விவரங்கள் விண்ணப்பதாரர்களுக்கு அவர்களது செல்போன் எண்ணிற்கு எஸ்எம்எஸ் வாயிலாகவும், ஆன் லைன் விண்ணப்பத்தில் தெரிவித்த மின்னஞ்சல் முகவரிக்கும் அனுப்பப்பட்டுள்ளது.
கைக்கடிகாரங்கள், புத்தகங்கள், துண்டு காகிதங்கள், பத்திரிகைகள், மின்னணு சாதனங்களை  தேர்வு அறைக்குள் கொண்டு வர கண்டிப்பாக அனுமதி கிடையாது. அதுபோன்ற பொருட்கள் எதையும் தேர்வு அறைக்குள் விண்ணப்பதாரர்கள் வைத்திருப்பது கண்டறியப்பட்டால், அவர்களின் விண்ணப்பங்கள் ரத்து செய்ய நேரிடுவதுடன், சட்ட/ குற்றவியல் ரீதியான நடவடிக்கைகள் மேற்கொள்ளப்படும். மேலும் சம்பந்தப்பட்ட விண்ணப்பதாரர் அடுத்த 3 -7 ஆண்டுகள் வரை தேர்வு எழுத தடை விதிக்கப்படும். எனவே, தடை செய்யப்பட்ட பொருட்கள் மற்றும் பைகள் எதையும் தேர்வு மையத்திற்கு எடுத்து வர வேண்டாம் என்று அறிவுறுத்தப்படுகிறார்கள்.
மின்னணு தேர்வு கூட அனுமதி சீட்டு மற்றும் அசல் அடையாள ஆவணமின்றி, விண்ணப்பதாரர்கள் யாரும் தேர்வு எழுத அனுமதிக்கப்பட மாட்டார்கள். எனவே அனைத்து விண்ணப்பதாரர்களும் தங்களது மின்னணு தேர்வு கூட அனுமதி சீட்டை தவறாமல் பதிவிறக்கம் செய்திருக்க வேண்டும். மேலும் விவரங்கள்/ சந்தேகங்களுக்கு விண்ணப்பதாரர்கள் தென் மண்டல அலுவலகத்தின் உதவி எண்கள்  வாயிலாக தொடர்புகொள்ளலாம்.
கொவிட்-19ஐ கருத்தில் கொண்டு தேர்வாணையம், தேவையான முன்னெச்சரிக்கை நடவடிக்கைகளை மேற்கொண்டிருப்பதுடன், விண்ணப்பதாரர்களும் தேர்வுக் கூட மின்னணு அனுமதி சீட்டில் குறிப்பிட்டுள்ளபடி தவறாமல் அறிவுரைகளை பின்பற்றி தேர்வை பாதுகாப்பாகவும், சுமூகமாகவும் நடத்த ஒத்துழைக்குமாறு கேட்டுக்கொள்ளப்படுகிறார்கள்.
விண்ணப்பதாரர்களின் நலன் கருதி, இந்த செய்திக்குறிப்பு வெளியிடப்படுவதாக பணியாளர் தேர்வாணையத்தின் தென் மண்டல இயக்குனர் திரு கே நாகராஜா தெரிவித்துள்ளார்.
பாதுகாப்பு அமைச்சகம்
பாதுகாப்புத் தளவாடத்திற்கான எளிமைப்படுத்தப்பட்ட சோதனை நடைமுறை குறித்த பயிலரங்கு
பாதுகாப்பு அமைச்சகத்தின் கொள்முதல் பிரிவின் உதவியுடன் புதுதில்லியில் உள்ள மானெக்ஷா மையத்தில் ‘பாதுகாப்புத் தளவாடத்திற்கான எளிமைப்படுத்தப்பட்ட சோதனை நடைமுறை’ குறித்த ஒரு நாள் பயிலரங்கிற்கு ஏற்பாடு செய்யப்பட்டிருந்தது. இந்தியாவில் உற்பத்தி செய்வோம் என்ற அரசின் தொலைநோக்குப் பார்வை அடிப்படையிலான இந்தப் பயிலரங்கு, பாதுகாப்புத் தளவாடங்களை ராணுவப் படைகளில் சேர்ப்பதற்கு முன், அவற்றை சோதனைக்கு உட்படுத்துவது பற்றி பங்குதாரர்கள் அனைவரின் கருத்துகளை கேட்டறிவதை நோக்கமாகக் கொண்டது.
இந்தப் பயிலரங்கைத் தொடங்கி வைத்து உரையாற்றிய பாதுகாப்புத்துறை செயலாளர் திரு கிரிதர் அரமானே, பாதுகாப்புத் தளவாடங்களுக்கான சோதனை நடைமுறைகளை எளிமைப்படுத்துவதன் முக்கியத்துவத்தை எடுத்துரைத்தார். இந்தப் பயிலரங்கில் பாதுகாப்புத்துறையைச் சேர்ந்த மூத்த அதிகாரிகள், முப்படைகளின் அதிகாரிகள், பாதுகாப்புத் தளவாடத் தொழில் துறையைச் சேர்ந்த முக்கிய பிரமுகர்கள் கலந்து கொண்டனர். இவர்களோடு பாதுகாப்புத் தளவாட உற்பத்தித் துறை, பாதுகாப்பு ஆராய்ச்சி மற்றும் மேம்பாட்டு அமைப்பு, பாதுகாப்புத் தளவாட உற்பத்தி நிறுவனங்களின் மதீப்பிட்டு முகமைகள் ஆகியவற்றின் பிரதிநிதிகளும் கலந்துகொண்டனர்.
சுகாதாரம் மற்றும் குடும்ப நலத்துறை அமைச்சகம்
20 கோடி கொவிட்-19 பரிசோதனைகளுடன் புதிய சாதனையை இந்தியா படைத்துள்ளது
இருபது கோடிக்கும் அதிகமான  கொவிட்-19 பரிசோதனைகளை இது வரை மேற்கொண்டு புதிய சாதனையை இந்தியா படைத்துள்ளது.
கடந்த 24 மணி நேரத்தில் மட்டும் 7,40,794 பரிசோதனைகள் செய்யப்பட்டுள்ளன.
பரிசோதனை உள்கட்டமைப்பு நாடு முழுவதும் விரிவுபடுத்தப்பட்டதன் மூலம் பரிசோதனைகளின் எண்ணிக்கை அதிகரித்துள்ளதோடு, புதிய தொற்றுகளின் எண்ணிக்கையும் குறைந்துள்ளது. 2369 ஆய்வகங்கள் நாடு முழுவதும் செயல்படுகின்றன.
தற்போது பாதிப்பில் உள்ளோரின் எண்ணிக்கை 1.5 லட்சத்துக்கும் குறைவாக  உள்ளது. கடந்த 8 மாதங்களில் இதுவே குறைவான அளவாகும்.
மேலும், இது வரை உறுதி செய்யப்பட்ட மொத்த பாதிப்புகளில் இது வெறும் 1.37 சதவீதம் ஆகும்.
கடந்த 24 மணி நேரத்தில் 95 நோயாளிகள் உயிரிழந்துள்ளனர். தடுப்பு மருந்து வழங்கலை பொருத்தவரை, இன்று காலை 8 மணி வரை, மொத்தம் 54 லட்சத்திற்கும் மேற்பட்டோருக்கு  தடுப்பூசி போடப்பட்டுள்ளது.
இதில், தமிழகத்தில் மட்டும் 1,57,324 பேருக்கு தடுப்பு மருந்து வழங்கப்பட்டுள்ளது.
வெறும் 21 நாட்களில் 50 லட்சத்துக்கும் அதிகமானோருக்கு இந்தியாவில் தடுப்பூசி போடப்பட்டுள்ளது. இது உலக சாதனையாகும்.
கடந்த 24 மணி நேரத்தில் மட்டும் 4,57,404 பேருக்கு தடுப்பு மருந்து வழங்கப்பட்டுள்ளது.
மேலும் தகவல்களுக்கு, இந்த ஆங்கில செய்திக் குறிப்பை காணவும்:
https://pib.gov.in/PressReleseDetail.aspx?PRID=1695748
(
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
இந்திய மக்கள் தொகையின் விகிதம் நாட்டை கட்டமைக்கும் கருவியாக இருக்கும் என்கிறார் மத்திய அமைச்சர் டாக்டர் ஜிதேந்திர சிங்
புதுதில்லி, ஜூன் 15, 2023
இந்திய மக்கள் தொகையின் விகிதம் நாட்டை கட்டமைக்கும் கருவியாக இருக்கும் என்று மத்திய அறிவியல், தொழில்நுட்பம் , புவி அறிவியல் , பிரதமர் அலுவலகம், பணியாளர் நலன், பொதுமக்கள் குறைதீர்ப்பு, ஓய்வூதியங்கள், அணுசக்தி மற்றும் விண்வெளித்துறை இணை அமைச்சர் டாக்டர் ஜிதேந்திர சிங் கூறியுள்ளார்.
வலிமையான, செழுமைமிக்க இந்தியாவை கட்டமைப்பதில் இளைஞர்கள் மட்டுமின்றி, ஓய்வூதியதாரர்கள் உள்பட மூத்த குடிமக்களையும் குறிப்பிட முடியும் என்று அவர் தெரிவித்தார்.
இதுகுறித்து புதுதில்லியில் நடைபெற்ற ஓய்வூதியம் மற்றும் ஓய்வூதியதாரர்கள் நலத்துறையின் ஒன்பதாம் ஆண்டு விழாவில் கலந்துகொண்டு பேசிய அவர், இந்தியாவின் மக்கள் தொகையில் 70 சதவீதம் பேர் 40 வயதுக்கு குறைவானவர்களாக இருந்தாலும், 60 வயதுக்கு மேற்பட்டவர்களின் எண்ணிக்கை இந்தியாவில் அதிகரித்து வருவது புதுமையான எதார்த்தம் என்று கூறினார். அவர்கள் உடல் உறுதியுடனும், சுறுசுறுப்புடனும் மட்டுமல்லாமல், நிர்வாகத்தில் சிறந்த அனுபவம் கொண்டவர்களாக இந்தியாவின் 2047 தொலைநோக்குப் பார்வையில் பங்களிப்பு செய்பவர்களாக உள்ளனர் என்று அவர் தெரிவித்தார். இந்தியாவில் பணிபுரிபவர்களை விட, ஓய்வூதியதாரர்களின் எண்ணிக்கை அதிகமாக உள்ளதாகவும், அவர்களுடைய ஓய்வுக்கு பிந்தைய மதிப்புமிக்க சேவை மிகச் சிறப்பாக இருக்கும் என்றும் கூறினார்.
மேலும் விவரங்களுக்கு இந்த ஆங்கில செய்திக்குறிப்பைக் காணவும்: https://pib.gov.in/PressReleasePage.aspx?PRID=1932605
அறிவியல் மற்றும் தொழில்நுட்பத்துறை
STIP 2020 உருவாக்குவதில் மக்கள் பங்கேற்க டாக்டர் ஹர்ஷ் வர்த்தன் அழைப்பு
STIP 2020 குறித்து நாடு முழுக்க சிந்தனையாளர்களுடன் தொடர் கலந்துரையாடல் செய்வதற்கான `கலந்துரையாடல் செய்தல்' நிகழ்வை தொடங்கி வைத்தார்
அறிவியல் தொழில்நுட்பம் மற்றும் புதுமைச் சிந்தனைக் கொள்கை  உருவாக்குவதில் இந்தியாவில் உள்ளவர்களும் வெளிநாடுகளில் உள்ளவர்களும் பங்கேற்க வேண்டும் என்று அறிவியல் தொழில்நுட்பம், பூமிசார் அறிவியல்கள், சுகாதாரம், குடும்ப நலத் துறை அமைச்சர் டாக்டர். ஹர்ஷ் வர்த்தன் இன்று அழைப்பு விடுத்தார். தற்சார்பை எட்டுவதற்கு உதவும் வகையில் உள்நாட்டுத் தொழில்நுட்பங்களை உருவாக்குதல், பாரம்பரிய அறிவை ஆராய்ச்சி, மேம்பாட்டுடன் இணைப்பது, தொழிற்சாலை - கல்வித் துறை உறவைப் பலப்படுத்துதல், அரசாங்கத்தில் துறைகளுக்கு இடையில் தொடர்பு நிலைகளை உருவாக்கி சமன்நிலையை ஊக்குவித்தலுக்கு இது உதவிகரமாக இருக்கும் என்று அமைச்சர் கூறினார்.
`கலந்துரையாடல் செய்தல்' என்ற தலைப்பில் STIP 2020 குறித்து இந்தியாவில் உள்ளவர்கள் மற்றும் வெளிநாடுகளில் உள்ள இந்தியர்களுடன் தொடர்ச்சியாக கலந்துரையாடும் வசதியைத் தொடங்கி வைத்த போது அவர் இந்த அழைப்பை விடுத்தார். `MyGov முனையத்தில் STIP 2020 பக்கத்தை' அவர் தொடங்கி வைத்தார். அத்துடன் `பள்ளிக் குழந்தைகளுக்கான விநாடி வினா பிரபலமாக்கல்' முயற்சியையும் 2020 ஆகஸ்ட் 28 ஆம் தேதி இங்கு நடைபெற்ற காணொளி நிகழ்ச்சியில் அவர் தொடங்கி வைத்தார்.
(Visitor Counter : 242
சிறப்பு சேவைகள் மற்றும் கட்டுரைகள்
அகில இந்திய அஞ்சலக ஓய்வூதிய குறை தீர்க்கும் முகாம்
அகில இந்திய அஞ்சலக ஓய்வூதிய குறை தீர்க்கும் முகாம் 17.03.2023 அன்று பகல் 11:00 மணியளவில் சென்னையில் உள்ள தமிழ்நாடு வட்ட முதன்மை அஞ்சல் துறை தலைவர் அலுவலகத்தில் காணொலிக் காட்சி வாயிலாக நடைபெறவுள்ளது.
ஓய்வூதியம் மற்றும் குடும்ப ஓய்வூதியம் சம்மந்தப்பட்ட குறைகளை முதன்மை அஞ்சல் துறை தலைவர் அலுவலகம் , தமிழ்நாடு வட்டம் சென்னை என்கிற முகவரிக்கு அஞ்சல் மூலமாகவோ  bgt.tn@indiapost.gov.in என்கிற மின்னஞ்சல் முகவரிக்கு மின்னஞ்சல் மூலமாகவோ 24.02.2023 மதியம் 03:00 மணிக்குள் சமர்ப்பிக்குமாறு கேட்டுக்கொள்ளப்படுகிறது. அலைபேசி எண் மற்றும் மின்னஞ்சல் முகவரியுடன் பெறப்பட்ட ஓய்வூதியம் தொடர்பான மனுக்கள் பரிசீலிக்கப்பட்டு காணொலிக் காட்சிக்கான இணைப்பு  உரிய நபர்களுக்கு அனுப்பப்படும் என்று அறிவிக்கப்படுகின்றது.
இந்தத் தகவலை சென்னை, தமிழ்நாடு வட்டம், முதன்மை அஞ்சல் துறை தலைவர் அலுவலகம், கணக்கு அதிகாரி அனுப்பியுள்ள பத்திரிகை செய்தியில் தெரிவித்துள்ளார்.
தகவல் மற்றும் ஒலிபரப்பு அமைச்சகம்
2023-ம் ஆண்டுக்கான மத்திய அரசின் அதிகாரபூர்வ நாள்காட்டியை மத்திய அமைச்சர் திரு அனுராக் தாக்கூர் வெளியிட்டார்
2023-ம் ஆண்டுக்கான மத்திய அரசின் அதிகாரபூர்வ நாள்காட்டியை மத்திய அமைச்சர் திரு அனுராக் தாக்கூர் வெளியிட்டார். இந்த நிகழ்ச்சியில் பேசிய அவர், பிரதமர் திரு நரேந்தி மோடியின் அனைவருடன், அனைவரின் நலனுக்காக, அனைவரின் நம்பிக்கை மற்றும் முயற்சியுடன் என்ற நம்பிக்கையை இந்த நாள்காட்டி பிரிதிபலிப்பதாக கூறினார்.
புத்தாண்டு புதிய தீர்மானம் என்ற தலைப்பில் அரசின் சாதனைகள் எதிர்காலத் திட்டங்களை எடுத்துக்காட்டும் வகையில், இது வடிவமைக்கப்பட்டுள்ளதாக தெரிவித்தார்.
11 லட்சம் பிரதிகள் அச்சிடப்பட உள்ளதாகவும் இது, 2.5 லட்சம் பிரதிகள் பிராந்திய மொழிகளில் அச்சிடப்படும் என்றும் கூறினார். 13 மொழிகளில் அச்சிடப்படும் இந்த நாள்காட்டிகள் நாடு முழுவதும் உள்ள அரசு அலுவலகங்கள் மற்றும் பஞ்சாயத்துக்களுக்கு விநியோகிக்கப்படும் என்று தெரிவித்தார். கடந்த 2 வருடங்களாக டிஜிட்டல் முறையில் வெளியிடப்பட்ட நாள்காட்டி, இந்த வருடம் நேரடியாக அச்சிடப்படுவதாக கூறினார்.
தூர்தர்ஷனின் இலவச டிஷ் 2022-ம் ஆண்டு 43 மில்லியனுக்கும் மேற்பட்ட வீடுகளை சென்றடைந்ததாக தெரிவித்தார். பிரசார் பாரதியின் பல்வேறு அலைவரிசைகளுக்கு 2 கோடிக்கும் மேற்பட்ட பார்வையாளர்களும், நேயர்களும் உள்ளதாக கூறினார். நடப்பாண்டு மேலும் 75 சமுதாய வானொலி நிலையங்கள் தொடங்கப்பட்டதன் மூலம் நாட்டில் அதன் எண்ணிக்கை 397ஆக அதிகரித்துள்ளது. கடந்த 5 வருடங்களில் பத்திரிகையாளர் நலத் திட்டத்தின் கீழ், 290 பத்திரிகையாளர்கள் மற்றும் பத்திரிகையாளர் குடும்பத்தினருக்கு 13.12 கோடி ரூபாய் வழங்கப்பட்டுள்ளதாக திரு அனுராக் தாக்கூர் குறிப்பிட்டார்.
நிதி அமைச்சகம்
சுங்கத்துறை பறிமுதல் செய்த பழங்கால தொல்பொருட்கள், நாணயங்கள் ஒப்படைப்பு
சுங்கத்துறை பறிமுதல் செய்த பண்டைய, இடைக்கால தொல்பொருட்கள், நாணயங்களை, மத்திய நிதியமைச்சர் திருமதி நிர்மலா சீதாராமன், மத்திய சுற்றுலா மற்றும் கலாச்சாரத் துறை அமைச்சர் திரு பிரகலத் சிங் படேலிடம், இன்று ஒப்படைத்தார்.
கிமு 1206 முதல் கி.பி 1720 வரையிலான சுல்தான் மற்றும் முகலாயர் காலம் மற்றும் கிபி 1800 முதல் கி.பி 1900 வரையிலான குஷானர், யாதேயர், குப்தர், பிரதிகர், சோழர், ராஜ்புதனர், முகலாயர், மராத்தியர், காஷ்மீர் ராஜ்ஜியங்கள், பிரிட்டிஷ் இந்தியா, பிரெஞ்சு மற்றும் ஆஸ்திரேலியாவைச் சேர்ந்த 40,282 நாணயங்கள், 18 பழங்கால முத்திரைகள்/ ஆட்சியாளர்கள் அணியக்கூடிய மத சின்னம், மன்னர் குடும்பத்தைச் சேர்நத பெண்கள் அணியும் வெள்ளி ஒட்டியாணம் ஆகியவற்றை சுங்கத்துறை பறிமுதல் செய்து வைத்திருந்தது.
இந்தப் பொருட்கள் சிலவற்றை வெளிநாட்டினர் இருவர் கடந்த 1994ம் ஆண்டு தில்லியிருந்து ஹாங்காங்குக்கு கடத்திச் செல்ல முயன்றபோது, சுங்கத்துறை பிடித்து பறிமுதல் செய்தது. இதைத் தொடர்ந்து தில்லியில் ஒரு வீட்டில் நடத்தப்பட்ட சோதனையில் தங்கக் காசுகள் உட்பட பழங்காலப் பொருட்கள் பல கைப்பற்றப்பட்டன.
இந்தப் பொருட்களை மதிப்பிடும்படி இந்திய தொல்லியல் ஆய்வுத்துறையிடம் சுங்கத்துறை வேண்டுகோள் விடுத்திருந்தது. அதன்படி நிபுணர் குழு தாக்கல் செய்த அறிக்கையில், பறிமுதல் செய்யப்பட்ட 40,301 பழங்காலப் பொருட்களின் மதிப்பு ரூ.63.90 கோடி எனத் தெரிவிக்கப்பட்டிருந்தது. நேரடிகள் வரி மற்றும் சுங்கத்துறை சட்டத்தின் படி பறிமுதல் செய்யப்பட்ட இந்தப் பொருட்களை, இந்திய தொல்பொருள் ஆய்வுத் துறையினரிடம், சுங்கத்துறை ஒப்படைத்துள்ளது.
மேலும் விவரங்களுக்கு, இந்த ஆங்கில செய்திக் குறிப்பை படிக்கவும்:
https://pib.gov.in/PressReleasePage.aspx?PRID=1671941
சிறப்பு சேவைகள் மற்றும் கட்டுரைகள்
சென்னை தேசிய சித்த மருத்துவ நிறுவனம் சார்பாக சர்வதேச யோகா தினம் அனுசரிப்பு
யோகாவின் முக்கியத்துவத்தையும் பயன்களையும் எடுத்துரைக்கும் வகையில் அனுசரிக்கப்படும் 9-வது சர்வதேச யோகா தினம், இந்தியா மட்டுமல்லாது உலகம் முழுவதும் இன்று சிறப்பாகக் கொண்டாடப்பட்டது. “வசுதைவ குடும்பகத்திற்கு யோகா” என்ற இந்த வருட யோகா தினத்தின் கருப்பொருள், இந்தியாவின் தலைமையிலான ஜி20 அமைப்பின் கருப்பொருளாக இருக்கும் “ஒரு பூமி, ஒரு குடும்பம், ஒரு எதிர்காலம்’ என்ற லட்சியத்தை வலியுறுத்தும் வகையில் அமைந்துள்ளது.
மத்திய ஆயுஷ் அமைச்சகத்தின் கீழ் தன்னாட்சி நிறுவனமாக இயங்கும் தேசிய சித்த மருத்துவ நிறுவனம், மத்திய நிதி அமைச்சகத்துடன் இணைந்து மாமல்லபுரத்தில் ஜி20 நிலையான நிதி பணிக் குழுவிற்கு சிறப்பு யோகா நிகழ்ச்சியை நடத்தியது. தேசிய சித்த மருத்துவ நிறுவனத்தின் இயக்குநர் பேராசிரியர் டாக்டர் ஆர். மீனாகுமாரியின் வழிகாட்டுதலின் கீழ் இந்த நிகழ்ச்சி நடைபெற்றது.
சர்வதேச யோகா தின கொண்டாட்டங்களின் ஒரு பகுதியாக சென்னை தாம்பரத்தில் உள்ள சித்த மருத்துவ நிறுவனத்தில் பிரம்மாண்டமான யோகா நிகழ்ச்சிக்கு ஏற்பாடு செய்யப்பட்டிருந்தது. யோகா ஆசிரியர் டாக்டர் எஸ். பேச்சியம்மாள் மற்றும் குழுவினர் தலைமையில் நடைபெற்ற அமர்வில் சித்தர்களின் யோகாசனங்கள் முதலியவை இடம்பெற்றிருந்தன. ஆசிரியர்கள், ஊழியர்கள், மாணவர்களுடன் தாம்பரம் பகுதியைச் சேர்ந்த 25 காவல்துறையினரும் நிகழ்ச்சியில் கலந்து கொண்டு யோகா பயிற்சி மேற்கொண்டனர்.
மின்னணு மற்றும் தகவல் தொழில்நுட்பம்
பயனாளர்களின் தனிப்பட்ட தகவல்கள்: ஃபேஸ்புக் நிறுவனத்திடம் மத்திய அரசு விளக்கம் கேட்டது
ஃபேஸ்புக் நிறுவனம் தனது பயனாளர்களின் தனிப்பட்ட தகவல்கள், அவர்களது நண்பர்கள் பற்றிய தகவல்களை அவர்களது அனுமதியின்றி பகிர்ந்து கொள்வதற்காக கைபேசி மற்றும் இதர சாதன உற்பத்தி நிறுவனங்களுடன் உடன்பாடு ஏற்படுத்திக் கொண்டுள்ளதாகச் சில ஊடகங்கள் கூறுகின்றன. இத்தகைய மீறல்கள், முறைகேடுகள் குறித்து இந்திய அரசு மிகுந்த கவலை கொண்டுள்ளது.
இதற்கு முன் கேம்பிரிட்ஜ் அனலிடிகா விவகாரத்தில் தனிநபர் விவரங்கள் விஷயத்தில் விதி மீறிச் செயல்பட்டது குறித்த பிரச்சினை ஏற்பட்டபோது, ஃபேஸ்புக் நிறுவனம் மன்னிப்புக் கேட்டுக் கொண்டுள்ளது. அத்துடன், பயனர்களின் தனிப்பட்ட தகவல்களைப் பாதுகாப்பதில் அக்கறையுடன் கூடிய முயற்சிகள் எடுத்துக் கொள்வதாக உறுதியான உத்தரவாதம் அளித்திருந்தது. எனினும், தற்போது இதுபோல் செய்தி வெளியாகியிருப்பது ஃபேஸ்புக் அளித்த உறுதி குறித்து தர்மசங்கடமான கேள்வியை எழுப்பியுள்ளது. எனவே, இந்தப் பிரச்சினை குறித்து விரிவான உண்மை அறிக்கையை அளிக்கும்படி ஃபேஸ்புக் நிறுவனத்தை மத்திய மின்னணு மற்றும் தகவல் தொழில்நுட்ப அமைச்சகம் கேட்டுக் கொண்டுள்ளது. இதற்கு ஜூன் 20ம் தேதிக்குள் பதிலளிக்க வேண்டும் என்றும் மத்திய அரசு கேட்டுக் கொண்டுள்ளது.